Forró vasárnap...
Forró vasárnap be jó volna nékem, 
mikor kövérek a meleg gerezdek, 
egy vénleánynál lenni nagy ebéden, 
hűs úriházban, hol ragyogva reszket 
a tiszta ing a kötélen, a spárgán, 
s a kút körül csibék csipognak árván. 
De mint családtag a körünkbe lenne 
egy kisleány is, aki csöndben enne. 
A cukrozott, dús pástétom-halomba 
két szép, kövér galambnak húsa volna. 
Hármasban innánk feketénket, aztán 
asztalkendőnket összehajtogatván 
megnéznénk, hogy nő a káposzta, hagyma. 
A vénleány gyorsan magunkra hagyna. 
Mi összeértetnénk vadul piros szánk, 
piros pipacsok vágynának mihozzánk. 
Vecsernyekor pedig már önfeledten 
állnánk a kertben, egybeforrva ketten.
Versek